Vandat ek kan onthou wonder ek oor die bestaan van God. Want, indien daar nie 'n God is nie, sou ek my uitkyk op die lewe sodanig moes aanpas om nuwe sin te vind.
Hoe sou ek getroos word sonder die woorde: "Daar is 'n God wat vir my lief is en wanneer ek doodgaan, wag daar 'n plekkie vir my in Sy koninkryk ver anderkant die wolke"?
Ek moes net weet! Bestaan God of is dit 'n menslik geskepte idee? Is daar bewyse vir Sy bestaan? Mag ek sulke vrae vra?
Die vraag oor God se egtheid het aan my gekarring soos 'n irriterende kind. Ek kon eenvoudig nie die twyfel afskud nie. Om sekerheid te kry het ek teologie gaan studeer. Maar na ses jaar en twee grade later moes ek erken die vraag was nog net so brandend soos voorheen.
As leraar van 'n bekende makro gemeente in die stad, het ek egter baie vinnig bekend geword as 'n dinamiese en charismatiese prediker. Ek moes my vrae mooi netjies wegbêre – sodat ek kon preek en "perform" soos 'n goeie Christen prediker.